KOMISIJOS REGLAMENTAS (EB) Nr. 2204/2004
2004 m. gruodžio 21 d.
iš dalies keičiantis Reglamentą (EEB) Nr. 1915/83 dėl tam tikrų išsamių apskaitos tvarkymo įgyvendinimo taisyklių, siekiant nustatyti žemės ūkio valdų pajamas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1965 m. birželio 15 d. Tarybos reglamentą Nr. 79/65/EEB, sukuriantį tinklą apskaitos duomenims apie žemės ūkio valdų pajamas ir ūkinės veiklos rezultatus Europos ekonominėje bendrijoje (1) kaupti, ypač į jo 6 straipsnio 2 dalį,
kadangi:
(1)
Pagal Komisijos reglamento (EEB) Nr. 1915/83 (2) 5 straipsnio 1 dalį Komisija sumoka atitinkamai valstybei narei standartinį mokestį už kiekvieną tinkamai užpildytą ūkio ataskaitą, atsiųstą per 3 straipsnyje nurodytą laikotarpį. Aiškumo sumetimais kai kurios nuostatos, susijusios su 1982 m. liepos 12 d. Komisijos reglamente (EEB) Nr. 1859/82 dėl respondentinių valdų atrankos žemės ūkio valdų pajamų nustatymui (3) nurodytomis išmokomis taip pat turėtų būti įtrauktos į Reglamentą (EEB) Nr. 1915/83.
(2)
Biudžeto tikslais ir siekiant palengvinti finansų valdymą didžiausias kiekvienos valstybės narės, kuriai bus mokama išmoka, ūkių ataskaitų skaičius turėtų būti apribotas iki Reglamento (EEB) Nr. 1859/82 I priede nurodyto skaičiaus.
(3)
Valstybėms narėms, kuriose yra daugiau nei vienas regionas, ūkių ataskaitų skaičius kiekviename regione, kuriam gali būti mokama išmoka, turėtų būti taikomas lankstumas, jeigu respondentinių valdų skaičius kiekvienai valstybei narei neviršija Reglamento (EEB) Nr. 1859/82 I priede nurodyto skaičiaus.
(4)
Jeigu per numatytą laikotarpį pateiktų kiekvieno regiono arba kiekvienos valstybės narės tinkamai užpildytų ūkių ataskaitų skaičius neviršija 80 % tam regionui arba valstybei narei nustatyto skaičiaus, tuomet standartinis mokestis už to regiono arba valstybės narės ūkių ataskaitas turėtų būti sumažintas nuo 2005 apskaitos metų. Tačiau, kaip pereinamojo laikotarpio priemonę, reikėtų atidėti sumažinimo sistemos taikymą Čekijos Respublikoje, Estijoje, Kipre, Latvijoje, Lietuvoje, Vengrijoje, Maltoje, Lenkijoje, Slovėnijoje ir Slovakijoje, kad naujosios valstybės narės galėtų sklandžiai prisitaikyti prie apskaitos tvarkymo sistemos siekiant nustatyti žemės ūkio valdų pajamas, kas yra nauja joms.
(5)
Todėl reikėtų atitinkamai iš dalies pakeisti Reglamentą (EEB) Nr. 1915/83.
(6)
Šiame reglamente numatytos priemonės atitinka Bendrijos ūkių apskaitos duomenų tinklo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1915/83 5 straipsnio 1 dalis pakeičiama taip:
„1. Komisija sumoka atitinkamai valstybei narei standartinį mokestį už kiekvieną tinkamai užpildytą ūkio ataskaitą, atsiųstą per 3 straipsnyje nurodytą laikotarpį.
1a. Bendras valstybės narės tinkamai užpildytų ir pateiktų ūkių ataskaitų, kurioms taikomas standartinis mokestis, skaičius negali viršyti viso respondentinių valdų skaičiaus, nustatyto tai valstybei narei Reglamento (EEB) Nr. 1859/82 I priede.
Valstybėms narėms, kuriose yra daugiau nei vienas regionas, tinkamai užpildytų ir pateiktų ūkių ataskaitų iš kiekvieno regiono, kuriam taikomas standartinis mokestis, skaičius gali būti iki 20 % didesnis, nei yra nustatyta tam regionui, jeigu visas tos valstybės narės tinkamai užpildytų ir pateiktų ūkių ataskaitų, kurioms taikomas standartinis mokestis, skaičius neviršija bendro skaičiaus, nustatyto tai valstybei narei Reglamento (EEB) Nr. 1859/82 I priede.
Jeigu tinkamai užpildytų ir pateiktų regiono arba valstybės narės ūkių ataskaitų skaičius neviršija 80 % tam regionui arba valstybei narei nustatyto respondentinių valdų skaičiaus, standartinis mokestis už to regiono arba valstybės narės ūkių ataskaitas sumažinamas:
-
10 % - 2005 ir 2006 apskaitos metais,
-
20 % - 2006 apskaitos metais ir kitais apskaitos metais.
Jeigu ūkių ataskaitų skaičius yra per mažas ir atitinkamame regione ir valstybėje narėje, sumažinimas taikomas tik nacionaliniu lygiu.
Trečios pastraipos pirmoje įtraukoje numatytas sumažinimas 2005 apskaitos metams netaikomas Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai.“.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2005 apskaitos metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 21 d.